Na osnovu člana 39. stav 1. i člana 38., a u vezi sa članovima 10. i 32. stav 3., Zakona o komunikacijama BiH ("Službeni glasnik BiH", broj  31/03 i 75/06), Vijeće Regulatorne agencije za komunikacije na sjednici održanoj 18. decembra 2007 godine, donosi

**PRAVILO 30/2007**

**O DOZVOLAMA U RADIOKOMUNIKACIJAMA**

**DIO PRVI - UVODNE ODREDBE**

**Član 1.**

(Predmet)

1. Ovim Pravilom se utvrđuju vrste, sadržaj i izgled dozvola u radiokomunikacijama kao i način za njihovo izdavanje i korištenje.
2. Pravo korištenja radiofrekvencijskog spektra i obaveze koje iz toga proizilaze, Regulatorna agencija za komunikacije propisuje izdavanjem dozvole u radiokomunikacijama.

**DIO DRUGI – DOZVOLE**

**Član 2.**

(Vrste i sadržaj dozvola)

1. Agencija izdaje slijedeće vrste dozvola:

a)      Dozvolu za korištenje opsega radio frekvencija koja sadrži:

-         podatke o korisniku;

-         podatke o dodijeljenim radio frekvencijama;

-         raspodjelu radio frekvencija po radiofrekvencijskim kanalima;

-         podatke o načinu i uslovima korištenja radio frekvencija;

-         podatke o plaćanju naknada za upotrebu radio frekvencija;

-         obavezu, način i rokove izvještavanja o upotrebi radio frekvencija, izgradnji i izmjenama mreže;

-         period važenja dozvole;

-         uslove prestanka važenja dozvole.

-

b)      Dozvolu za radio stanicu na obrascima datim u prilogu Pravila i to:

-         [Dozvolu za fiksnu radio stanicu u mobilnoj službi](http://www.rak.ba/bs/freq-mgmt/msword/Obrazac1DozvolaZaFiksnuRadioStanicuUmobilnojSluzbi.doc);

-         [Dozvolu za mobilnu radio stanicu u PMR sistemu](http://www.rak.ba/bs/freq-mgmt/msword/Obrazac2DozvolaZaMobilnuRadioStanicu.doc) (Profesionalni mobilni radio);

-         [Dozvolu za radio stanicu u vazduhoplovu](http://www.rak.ba/bs/freq-mgmt/msword/Obrazac3DozvolaZaRadioStanicuUvazduhoplovu.doc);

-         [Dozvolu za radio stanicu na plovilu](http://www.rak.ba/bs/freq-mgmt/msword/Obrazac4DozvolaZaRadioStanicuNaPlovilu.doc);

-         [Dozvolu za zemaljsku satelitsku radio stanicu](http://www.rak.ba/bs/freq-mgmt/msword/Obrazac5DozvolaZaZemaljskuSatelitskuRadioStanicu.doc);

-         [Dozvolu za fiksnu radio stanicu u mikrotalasnoj vezi tačka – tačka](http://www.rak.ba/bs/freq-mgmt/msword/Obrazac6DozvolaZaFiksnuRadioStanicuUmikrotalasnojVeziTacka-tacka.doc);

-         [Dozvolu za prenosnu-mobilnu radio stanicu u mikrotalasnoj vezi tačka – tačka](http://www.rak.ba/bs/freq-mgmt/msword/Obrazac7DozvolaZaPrenosnu-mobilnuRadioStanicuUmikrotalasnojVeziTacka-tacka.doc);

-         [Dozvolu za radio stanicu u mikrotalasnom sistemu tačka – više tačaka](http://www.rak.ba/bs/freq-mgmt/msword/Obrazac8DozvolaZaRadioStanicuUmikrotalasnomSistemuTacka-viseTacaka.doc);

-         [Dozvolu za klupsku radio amatersku stanicu](http://www.rak.ba/bs/freq-mgmt/msword/Obrazac9DozvolaZaKlupskuRadioAmaterskuStanicu.doc);

-         [Dozvolu za radio amaterski uređaj](http://www.rak.ba/bs/freq-mgmt/msword/Obrazac10DozvolaZaRadioAmaterskiUredjaj.doc);

c)      [Tehničke uslove za emitovanje](http://www.rak.ba/bs/freq-mgmt/msword/Obrazac11TehnickiUsloviZaEmitovanje.pdf) za radiodifuzne stanice.

1. Agencija može propisati i druge vrste dozvola u sistemima ili radio službama prema odluci Agencije, a u skladu sa domaćim i međunarodnim pravilima i propisima.
2. Obrasci dozvola koji se nalaze u prilogu ovog Pravila čine njegov sastavni dio.

**Član 3.**

(Izdavanje dozvola)

1. Generalno, dozvole u radiokomunikacijama se izdaju prema redoslijedu pristizanja zahtjeva.
2. Izuzetno od predhodnog, Agencija posebnim odlukama i pravilima može za pojedine radiofrekvencijske opsege ili radio stanice propisati i druge načine izdavanja dozvola.
3. Dozvola za korištenje opsega radio frekvencija izdaje se za svaku pojedinu radio mrežu i sastavni je dio opće dozvole za telekomunikacije ili emitovanje. Za sve fiksne radio stanice u radio mreži (bazne stanice, repetitori i sl.) izdaju se pojedinačne dozvole za radio stanicu.
4. Dozvola za radio stanicu se izdaje na principu individualne dodjele, bilo da se radi o pojedinačnim radio stanicama ili radio stanicama u sistemu dvije ili više radio stanica (mikrotalasna veza tačka-tačka, mikrotalasni sistem tačka-više tačaka, radio stanica u VSAT mreži i sl.).
5. Za korisnike dozvola za zemaljsko emitovanje radio i TV programa izdaju se Tehnički uslovi za emitovanje za radiodifuzne stanice.
6. Radio stanice koje koriste radiofrekvencijski spektar, a ne podliježu individualnom licenciranju (npr. SRD uređaji u skladu sa preporukom CEPT/ERC/REC 70-03 i sl.) mogu raditi bez dozvole, a na osnovu Obavijesti koju izdaje Agencija, što se reguliše posebnom Odlukom o utvrđivanju usklađenosti radio opreme sa Planom namjene frekvencija u Bosni i Hercegovini.
7. Dozvole za radio stanice se ne izdaju samo kada je to predviđeno Zakonom ili drugim referentnim propisima.

**DIO TREĆI - KORIŠTENJE DOZVOLE**

**Član 4.**

**(Dužnosti korisnika dozvole)**

Korisnik je dužan da:

a) Koristi dozvolu u skladu sa namjenom za koju je i izdata;

b) Odmah obavijesti Agenciju ukoliko ne želi više koristiti istu;

c) Održava i koristi radio stanicu u skladu sa uslovima dozvole kako ne bi uzrokovala štetne smetnje drugim radio stanicama u istoj ili drugim radiokomunikacijskim službama;

d) Ne poduzima bilo kakve izmjene parametara dozvole bez predhodnog pismenog odobrenja Agencije;

e) Dužan je obavijestiti Agenciju, u pisanoj formi, o svim nastalim promjenama  koje su dostavljene u predhodnom zahtjevu za dozvolu, a tiču se:

- Promjena u vlasništvu nosioca dozvole;

- Naziva, adrese, telefona/fax-a, e-mail adrese podnosioca zahtjeva;

- Imena i prezimena, adrese, telefona/fax-a, e-mail adrese direktora i kontakt osobe ovlaštene od strane podnosioca zahtjeva;

- Rješenja o upisu u sudski registar;

- Poreskog broja, identifikacijskog broja, transakcijskog računa u banci/bankama.

**Član 5.**

(Trajanje dozvole)

(1) Dozvola u radiokomunikacijama važi tri (3) godine, osim ako uslovi opće dozvole ne propisuju drugačije ili vrsta servisa i namjena zahtijevaju rad u drugačijem vremenskom trajanju.

(2) Dozvola prestaje važiti danom isteka perioda važenja navedenog u dozvoli.

**Član 6.**

(Izmjene dozvole)

(1) Izmjena parametara dozvole može biti inicirana od strane Agencije ili po zahtjevu  korisnika.

(2) Agencija može izmijeniti pojedine parametre dozvole prije njenog isteka u skladu sa  Zakonom o komunikacijama.

(3) Način podnošenja zahtjeva za izmjenu dozvole u radiokomunikacijama, podaci i sadržaj potrebne dokumentacije, propisan je posebnim pravilom Agencije o načinu podnošenja zahtjeva za dozvolu u radiokomunikacijama.

**Član 7.**

(Produženje dozvole)

 Način podnošenja zahtjeva za produženje dozvole u radiokomunikacijama propisan je posebnim pravilom Agencije o načinu podnošenja zahtjeva za dozvole u radiokomunikacijama.

**Član 8.**

(Prestanak važenja dozvole)

1. Agencija može donijeti odluku o prijevremenom prestanku važenja dozvole iz slijedećih razloga:

a) na osnovu zahtjeva korisnika;

b) ako ustanovi da se korisnik dozvole nije pridržavao uslova iz dozvole;

c) ako prestane da važi opća dozvola iz oblasti telekomunikacija ili emitovanja, a na osnovu koje je korisnik dozvole ostvario prava za dobivanje dozvole u radiokomunikacijama;

d) potrebe za usaglašavanjem Plana namjene i Plana korištenja frekvencija u Bosni i Hercegovini sa Zajedničkim evropskim planom namjene frekvencija, preporukama i odlukama CEPT-a, kao i izmjenama Međunarodnog radio pravilnika (ITU RR). U ovom slučaju, Agencija će utvrditi potreban prelazni period u kojem će se korisniku omogućiti iznalaženje alternativnih rješenja korištenja drugih frekvencija ili opsega.

e) neizmirenja obaveza prema Regulatornoj agenciji za komunikacije.

1. Agencija izdaje posebno rješenje o prestanku važenja dozvole.

**Član 9.**

(Naknade)

Naknade za dozvolu i korištenje radiofrekvencijskog spektra propisane su RAK Pravilom o naknadama za dozvole u radiokomunikacijama u BiH i Odlukom Vijeća ministara BiH o visini državnog doprinosa za korištenje radiofrekvencijskog spektra.

**Član 10.**

(Nadzor)

(1) Agencija vrši pregled rada korisnika dozvole kako bi se osiguralo poštivanje uslova  dozvole. Korisnik dozvole će na vrijeme postupati po svakoj naredbi ili uputstvu koje izda Agencija.

(2) U slučaju da utvrdi da korisnik dozvole ne djeluje u skladu sa uslovima dozvole ili korisnik dozvole ne postupa prema naredbi ili uputstvu izdatog od strane Agencije, Agencija zadržava pravo da suspenduje dozvolu na određeni vremenski period ili istu povuče.

**DIO ČETVRTI – ZAVRŠNE ODREDBE**

**Član 11.**

(Prelazne odredbe)

Dozvole u radiokomunikacijama izdate prema propisima koji su važili do dana početka primjene ovog Pravila, važiće bez izmjene do isteka njihovog važenja.

**Član 12.**

(Stupanje na snagu)

Ovo Pravilo stupa na snagu osmog dana od dana objavljivanja u "Službenom glasniku BiH".

Broj: 01 – 02 – 3245-1/07

Sarajevo,18.12.2007 godine

Predsjedavajući Vijeća Agencije

Neven Tomić